*Volt pedig egy beteg ember, Lázár, Betániából, Máriának és testvérének, Mártának a falujából. Mária volt az, aki megkente az Urat kenettel, és megtörölte a lábát a hajával: az ő testvére, Lázár volt a beteg. (Jn11,1-2)*

Egy új történet kezdődik. Ez az első Igevers a pontos helyzet ismertetésére fókuszál. Az író bemutatja az olvasóknak, kiről szól a történet. Úgy tűnik, Mária és Márta, a nőtestvérek voltak az ismert személyek ebben az esetben. Mária nevéhez kapcsolódik Jézus lábainak megkenése drága kenettel. Ez a kenet valóban nagy értéket képviselt, egyes magyarázatok szerint a „nyugdíj alap” volt. Eladva ára hosszú ideig biztosította a megélhetést, amikor tulajdonosa már nem volt képes dolgozni. Másképpen fogalmazva azt is mondhatnánk, Mária idős napjainak megélhetési forrását adta oda Jézusnak, teljesen rábízta magát az Úrra. Ez a lépés biztosan nagy visszhangot keltett, sokan beszéltek erről. Egész biztosan különböző vélemények ütköztek, jól tette, vagy ez azért túlzás volt, most nincs tartaléka stb. Hívőként a hit lépése látható ebben. A legértékesebbet is oda adom Jézusnak, kifejezve ezzel azt, hogy teljesen Benne bízom.

Lehet, sokunknak nincs ilyen anyagi érték a kezünkben. De rendelkezünk hatalmas értékkel – az életünkkel – aminek átadásával mi is kifejezzük, hogy teljesen bízunk Istenben.

Ki az életed ura? Ma még önként – ahogy Mária is tette – átadhatód életedet Jézusnak. Nála a legjobb helyen van! *Vadon Gyula*